Pilkam broliui
Pilkas mano broli,
Juodo vargo verge!
Eidama pro tave –
Laimė užsimerkia.

Tavo kietos rankos –
Tiktai žemei versti,
Tiktai arklui spausti,
Tiktai plienui gniaužti.

Ir pailsę žingsniai,
Nuo aušros lig tamsai,
Milijoną kartų
Juodą dirvą mina.

Milijoną kartų
Sausos rankos tiesias –
Šviesią viltį sėja –
Juodas vargas dygsta.

Juodas vargas dygsta,
Juodas vargas želia –
Pilkas tu, kaip žemė,
Kaip akmuo prie kelio!

Nėris Salomėja
Eilėraščiai